กรมส่งเสริมการค้าระหว่างประเทศกำหนดจัดกิจกรรมจับคู่เจรจาการค้าผลไม้สดและแปรรูป เชิญผู้ซื้อ ผู้นำเข้า ร่วมเจรจาการค้าออนไลน์กับผู้ส่งออกไทย ตั้งเป้ามูลค่าไม่ต่ำกว่า 1,840 ล้านบาท
นายสมเด็จ สุสมบูรณ์ อธิบดีกรมส่งเสริมการค้าระหว่างประเทศ เปิดเผยว่า กรมฯ ได้กำหนดจัดกิจกรรมจับคู่ธุรกิจสินค้าผลไม้สดและแปรรูปออนไลน์ ในวันพฤหัสบดีที่ 25 มีนาคมนี้ ซึ่งเป็น 1 ใน 14 แผนงาน ของนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ด้านการส่งเสริมสินค้าเกษตรคุณภาพ ภายใต้วิสัยทัศน์ “เกษตรผลิต พาณิชย์ตลาด” โดยใช้ยุทธศาสตร์ตลาดนำการผลิต ในการเร่งหาตลาดล่วงหน้าในการรองรับฤดูผลผลิตผลไม้ที่กำลังออกสู่ตลาดเป็นจำนวนมาก เช่น ทุเรียน มังคุด มะม่วง ลำไย มะพร้าว ฯลฯ และผลักดันให้ราคาผลไม้ปรับตัวสูงขึ้น พร้อมสร้างความเชื่อมั่นในคุณภาพและความปลอดภัยของสินค้าผลไม้ไทยและบรรเทาความเดือดร้อนให้กับผู้ประกอบการและเกษตรกรที่ได้รับผลกระทบจากสถานการณ์การแพร่ระบาดของเชื้อโควิด-19         สำหรับรูปแบบการจัดกิจกรรม กรมฯ จัดให้มีการเจรจาจับคู่เจรจาการค้าผ่านระบบออนไลน์ ระหว่างผู้ซื้อ ผู้นำเข้า ตัวแทนจำหน่ายสินค้าเป้าหมายจากต่างประเทศ เช่น จีน สิงคโปร์ อินโดนีเซีย อินเดีย สหรัฐอาหรับเอมิเรตส์ สหรัฐอเมริกา มากกว่า 40 ราย ซึ่งทางสำนักงานส่งเสริมการค้าในต่างประเทศ (ทูตพาณิชย์) ในประเทศตลาดเป้าหมาย จะเป็นผู้ติดต่อประสานงาน โดยคาดการณ์เกิดมูลค่าเจรจาการค้าจากกิจกรรมในครั้งนี้ ไม่ต่ำกว่า 1,840 ล้านบาทและการจัดกิจกรรมในครั้งนี้ จะได้นำผลการเจรจาไปต่อยอดการเซ็นสัญญาข้อตกลงการซื้อขาย หรือ ข้อตกลงการส่งมอบสินค้า ในงานมหกรรมผลไม้ภาคตะวันออก ประจำปี 2564 ณ จังหวัดจันทบุรี ซึ่งจัดขึ้นระหว่างวันที่ 8 - 12 เมษายน 2564 นี้ เพื่อเพิ่มช่องทางในการระบายผลไม้ไทยทั้งสดและแปรรูป ออกสู่ตลาดต่างประเทศ และช่วยให้เกษตรกรมีรายได้สูงขึ้น